ສະພາຄວາມໝັ້ນຄົງ ສະຫະປະຊາຊາດ ຍິນດີຕໍ່ການຢຸດຍິງ ໃນປະເທດເຢເມນ
ສະພາ​ຄວາມ​ໝັ້ນຄົງ ສປຊ ສະແດງຄວາມຍິນ​ດີ ນຳກາ​ນ​ຢຸດ​ຍິງ ຂອງທັງສອງຝ່າຍ ເພື່ອຈະນຳ ເອົາອາຫານ ແລະຢາປົວພະຍາດ ເຂົ້າໄປຊ່ວຍປະຊາຊົນ.
ສະພາຄວາມໝັ້ນຄົງສະຫະປະຊາຊາດ ສະແດງຄວາມຍິນດີ ນຳການເລີ້ມຢຸດຍິງ ເພື່ອເຫັນແກ່ມະນຸດສະທຳໃນເຢເມນ ແລະ ໄດ້ຮຽກຮ້ອງໃຫ້ພັກຝ່າຍ ທີ່ເຮັດສົງ ຄາມຢູ່ໃນປະເທດດັ່ງກ່າວ ອະນຸຍາດໃຫ້ນຳເອົາອາຫານທີ່ຕ້ອງການຢ່າງຮີບດ່ວນ ພ້ອມ ທັງຢາປົວພະຍາດ ແລະເຊື້ອໄຟ ເຂົ້າໄປຊ່ວຍພົນລະເຮືອນ ຢູ່ໃນຖະແຫລງການ ຫລັງຈາກການຢຸດຍິງເລີ້ມມີຜົນບັງຄັບໃຊ້ ໃນວັນອັງຄານວານນີ້ ສະພາຄວາມໝັ້ນຄົງ ຍັງໄດ້ຮຽກຮ້ອງໃຫ້ ເລຂາທິການໃຫຍ່ສະຫະປະຊາຊາດ ທ່ານ Ban Ki-moon ຈັດ ກອງປະຊຸມເພື່ອໄກ່ເກ່ຍໃຫ້ມີການແກ້ໄຂທາງ ດ້ານການເມືອງ ຕໍ່ວິກິດການໃນເຢເມນ ການສູ້ລົບຢູ່ທີ່ນັ້ນໄດ້ເຮັດໃຫ້ມີຜູ້ເສຍຊີວິດແລ້ວຫລາຍກວ່າ 1,500 ຄົນ ໂດຍທີ່ ພວກ ກະບົດ Houthi ໄດ້ປະທະກັນ ກັບກຳລັງທະຫານລັດຖະບານ ແລະການ ໂຈມຕີທາງ ອາກາດຂອງກຳລັງປະສົມພາຍໃຕ້ການນຳພາຂອງຊາອຸດີ ທີ່ໄດ້ເລີ້ມມາຕັ້ງແຕ່ເດືອນ ມີນາ ໂຄສົກກຳລັງປະສົມ ທ່ານ Ahmed al-Assiri ກ່າວວ່າ ຊາອຸດີ ໝາຍໝັ້ນຕໍ່ການຢຸດຍິງ ແຕ່ຈະສືບຕໍ່ສັງເກດການເບິ່ງພວກກະບົດ ຜ່ານທາງສືບລັບ ແລະການບິນສອດແນມ ພວກກະບົດ Houthis ຍັງກ່າວວ່າ ເຂົາເຈົ້າຈະທຳການຕອບໂຕ້ເຊັ່ນດຽວກັນ ຖ້າຫາກ ການຢຸດຍິງມີການລ່ວງລະເມີດ